“ตู่” เตรียมชี้แจงใช้งบ พ.ร.ก กู้เงิน พรุ่งนี้ มั่นใจ โปร่งใส-มีประสิทธิภาพ ตรวจสอบได้!
"ตู่" เตรียมชี้แจงใช้งบ พ.ร.ก กู้เงิน พรุ่งนี้ มั่นใจ โปร่งใส-มีประสิทธิภาพ ตรวจสอบได้! 
"ตู่" เตรียมชี้แจงใช้งบ พ.ร.ก กู้เงิน พรุ่งนี้ มั่นใจ โปร่งใส-มีประสิทธิภาพ ตรวจสอบได้!
26 พ.ค. 2563

นางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรีมีความเข้าใจในข้อกังวลของฝ่ายค้าน เกี่ยวกับการใช้เงินตาม พ.ร.ก.กู้เงิน 1 ล้านล้านบาท
โดยนายกรัฐมนตรี ยืนยันว่าการใช้เงินตาม พ.ร.ก.ดังกล่าวในแต่ละโครงการจะมีการกำหนดแผนงานอย่างชัดเจน มีคณะกรรมการกลั่นกรอง และมีระบบตรวจสอบหลายส่วน โดยเปิดโอกาสให้ประชาชนได้เข้ามามีส่วนร่วมในการตรวจสอบด้วย ซึ่งรัฐบาลจะนำรายละเอียดของทุกโครงการเข้าสู่ระบบอิเล็กทรอนิกสร์ เพื่อเปิดโอกาสให้ทุกภาคส่วนได้ร่วมตรวจสอบ และย้ำว่ารัฐบาลจะใช้เงินกู้อย่างคุ้มค่า มีประสิทธิภาพ และครอบคลุมมากที่สุด
ทั้งนี้ นายกรัฐมนตรี ได้ใช้เวลาหลังการประชุมคณะรัฐมนตรี (ครม.) เพื่อเตรียมความพร้อมสำหรับ พ.ร.ก.ทั้ง 4 ฉบับที่จะมีการอภิปรายในระหว่างวันที่ 27-31 พ.ค.นี้ เนื่องจากมีข้อมูลจำนวนมาก
ส่วนการเดินสายของนายกรัฐมนตรีเพื่อพบปะกับภาคเอกชนในกลุ่มต่างๆ นั้น นายกรัฐมนตรี ระบุว่า ถือเป็นโอกาสดีที่ทำให้รัฐบาลได้รับฟังข้อมูล รับฟังปัญหาอุปสรรคจากต้นทางที่แท้จริง ซึ่งข้อมูลต่างๆ ที่ได้รับมานี้จะนำไปวิเคราะห์และให้เกิดไอเดียในการแก้ปัญหาต่างๆ ได้เป็นอย่างดี โดยนายกรัฐมนตรีพร้อมจะเดินสายพบปะหารือแลกเปลี่ยนความคิดเห็นกับภาคเอกชนในกลุ่มอื่นๆ เพิ่มเติมต่อไป
อย่างไรก็ดี ในช่วงหลังเคารพธงชาติเวลา 18.00 น.วันนี้ นายกรัฐมนตรีจะออกโทรทัศน์รวมการเฉพาะกิจแห่งประเทศไทย (ทรท.) เพื่อแสดงความขอบคุณเจ้าสัวและภาคเอกชนกลุ่มต่างๆ ที่ได้ให้คำเสนอแนะแนวทางในการฟื้นฟูเศรษฐกิจกับรัฐบาล